b'\n_START_ARTICLE_\nCastelul \xc4\x8cesk\xc3\xbd Krumlov\n_START_SECTION_\nIstoric\n_START_PARAGRAPH_\nPrin secolul al XVII-lea familia Rosenberg s-a stins \xc8\x99i st\xc4\x83p\xc3\xa2nirea domeniului Krumau i-a fost acordat\xc4\x83 lui Hans Ulrich von Eggenberg de c\xc4\x83tre \xc3\xaemp\xc4\x83ratul Ferdinand al II-lea, iar Eggenberg a fost numit Duce de Krumau. Dup\xc4\x83 moartea fiului lui Hans Ulrich, Johann Anton\xc2\xa0I von Eggenberg, castelul a fost administrat \xc3\xaen perioada 1649-1664 de c\xc4\x83tre v\xc4\x83duva sa, Anna Maria._NEWLINE_Unul dintre cei doi fii ai ei, Johann Christian\xc2\xa0I von Eggenberg, a fost responsabil cu renov\xc4\x83rile \xc3\xaen stil baroc \xc8\x99i extinderea castelului, inclusiv teatrul castelului numit ast\xc4\x83zi Teatrul Eggenberg. Atunci c\xc3\xa2nd linia b\xc4\x83rb\xc4\x83teasc\xc4\x83 a familiei Eggenberg s-a stins \xc3\xaen 1717, castelul \xc8\x99i ducatul au trecut \xc3\xaen posesia familiei\xc2\xa0Schwarzenberg. \xc3\x8en 1947, propriet\xc4\x83\xc8\x9bile familiei Schwarzenberg, inclusiv \xc4\x8cesk\xc3\xbd Krumlov, au fost na\xc8\x9bionalizate \xc8\x99i transferate \xc3\xaen propriet\xc4\x83\xc8\x9bi provinciale cehe, iar\xc2\xa0\xc3\xaen 1950 au devenit proprietatea Statului Cehoslovac. \xc3\x8entreaga zon\xc4\x83 a fost declarat\xc4\x83 monument na\xc8\x9bional \xc3\xaen anul 1989, iar \xc3\xaen 1992 a fost inclus\xc4\x83 pe lista patrimoniului mondial\xc2\xa0al UNESCO._NEWLINE_Castelul ad\xc4\x83poste\xc8\x99te\xc2\xa0Teatrul Baroc \xc4\x8cesk\xc3\xbd Krumlov, care este situat \xc3\xaen cea de-a cincea curte interioar\xc4\x83 a\xc2\xa0castelului. Acesta este unul din cele mai complet conservate teatre baroce din lume \xc8\x99i con\xc8\x9bine cl\xc4\x83direa teatrului original, auditorium-ul, orchestra, scena, tehnologia scenei, ma\xc8\x99in\xc4\x83rii, culisele (separate de draperiile scenei), librete, costume etc.'